### Resume

Byrådet godkendte den 16. marts 2016, jf. punkt 69, det nuværende regulativ for erhvervsaffald. I forbindelse med ny lovgivning samt for at sikre, at regulativet bl.a. harmonerer med regulativet for husholdningsaffald, skal der ske en opdatering af det nuværende regulativ. Forvaltningen forelægger forslag til [adresse] regulativ for erhvervsaffald med henblik på udsendelse i offentlig høring i 5 uger.

### Sagsfremstilling

Forvaltningen har gennemgået det nuværende regulativ for erhvervsaffald. Med baggrund heri er der udarbejdet et forslag til nyt regulativ, som beskriver, hvilke kommunale affaldsordninger erhvervslivet har adgang til og under hvilke vilkår. Derudover benyttes regulativet bl.a. til at anvise ikke-genanvendeligt erhvervsaffald, som kommunen har anvisningsret og pligt på. I henhold til godkendelsen på Klima-, Natur- og Miljøudvalgsmødet den 20. juni 2022, jf. punkt 137, har Vejle Kommune valgt at tilbyde indsamling af erhvervsaffald egnet til materialenyttiggørelse i art og mængde svarende til en husholdning. Forvaltningen har i henhold til udvalgets beslutning indskrevet denne mulighed i regulativet.

Forslaget er tilpasset i henhold til affaldsaktørbekendtgørelse BEK nr. 938 af 20/06/2022, som sætter rammerne for opbygningen af regulativer, herunder allerede forudbestemt obligatorisk tekstindhold i kommunens regulativer. Affaldsaktørbekendtgørelse sætter ligeledes rammen for hvilke paragraffer, der skal indgå samt rækkefølgen heraf. Forslag til Regulativ for erhvervsaffald og det nuværende regulativ fremgår af henholdsvis bilag 1 og bilag 2.

Punkter i regulativet med særlig forklaring:

Ordning for Genbrugspladser
Beskrivelsen af G`Bizz-ordningen er opdateret mht. nummerpladeaflæsning indført i 2019-2020.

Ordning for ikke-genanvendeligt farligt affald
Paragraffen er opdateret i forhold til gældende retningslinjer for opbevaring af farligt affald. Endvidere er anmeldepligt fjernet, da det ikke længere er lovpligtigt i henhold til affaldsbekendtgørelsen BEK nr. 2512 af 10/12/2021. Der vil fremover være henvisning på kommunens hjemmeside til Affaldsregistreret for godkendte modtagere.

Ordning for forbrændingsegnet affald

Opdatering i afsnittet om anvisningsordning for forbrændingsegnet affald således, at modtagekrav for Energnist er fjernet. I stedet for henvises til [adresse] hjemmeside, hvor nyeste information altid vil være ajourført. Yderligere opdatering i afsnittet omkring afbrænding hvor der nu gives tilladelse til, at gartnerier og ansvarlige for naturplejeaktiviteter mv., kan afbrænde eget [adresse] og lignende på lokaliteten, hvor affaldet er frembragt. Opdateringen omhandler eksisterende praksis vedrørende søgning af tilladelse til afbrænding i perioden fra 1. marts til 30. november. Dette er indskrevet i regulativet, så reglerne er oplyst.

Ordning for genanvendeligt erhvervsaffald fra kommunale institutioner.

Paragraffen udgår af erhvervsregulativet, da det er indeholdt i husholdningsregulativet.

Anvisning af deponiaffald

Fra den 1. januar 2023 er det ikke længere tilladt at deponere blandet affald på ikke-kystnære deponeringsanlæg og ikke-kystnære deponeringsenheder, jf. deponeringsbekendtgørelsen BEK nr. 1253 af 21/11/2019. Derfor anvises blandet affald, herunder PVC affald, fremover til Deponi Syd i [adresse] frem for Grindsted.

Håndtering af asbestaffald

Som godkendt på Klima-, Natur- og Miljøudvalgsmødet den 20. juni 2022, jf. punkt 138, indføres en henteordning for asbestaffald. Henteordningen igangsættes som et pilotprojekt, indtil ordningen er godkendt via regulativet. Den kommende permanente henteordning for asbestaffald er indskrevet i regulativet i paragraf §20 i henhold til udvalgets beslutning. Formålet er at reducere asbeststøv ud fra miljøhensyn og sundhedshensyn. Derudover er formålet at have fokus på et godt arbejdsmiljø og samtidig gøre det nemmere for borgere og virksomheder, at bortskaffe asbestaffald korrekt.

Høring

Forslag til regulativ for erhvervsaffald sendes i offentlig høring efter byrådets behandling den 5. oktober 2022, forudsat byrådets godkendelse. Lovmæssigt skal regulativet i høring i mnimum 4 uger. Da høringsperioden vil løbe hen over efterårsferien anbefales, at høringsperioden er gældende i 5 uger i perioden 7. oktober til 11. november 2022. Efter høringsperioden forventes det, at endeligt forslag til regulativ for erhvervsaffald vil kunne forelægges til udvalgets godkendelse den 12. december 2022, hvorefter regulativet behandles i Økonomiudvalg og byråd. Byrådet forventes at behandle det endelige forslag til regulativ for erhvervsaffald den 18. januar 2023. Der tages forbehold for ændringer i mødedatoer i 2023.

### Klima og resiliensvurdering

Ændringerne i regulativet understøtter [adresse] ønske om at være i den grønne førertrøje. Ændringerne bidrager således til [adresse] 2020-2050 såvel som [adresse] og Ressourceplan 2020-2032 samtidig med, at regulativet understøtter den nationale klimaplan. Ved at tilbyde erhvervsvirksomheder adgang til ordningerne strømlines affaldssortering med henblik på øget genanvendelse til gavn for klimaet. Indførslen af ordningen for asbestaffald kan medvirke til at reducere risici forbundet med håndtering af asbestaffald, herunder reducering af asbeststøv. Dette tjener både klima, sundhed og arbejdsmiljø.

### Sagens videre forløb

Sagen skal behandles i Økonomiudvalget og byrådet.

### Historik

Teknik- og Miljødirektøren indstiller, 5. september 2022, pkt. 175:

at udvalget anbefaler over for Økonomiudvalget og byrådet at godkende forslag til regulativ for erhvervsaffald med henblik på at sende regulativet i offentlig høring i perioden 7. oktober til 11. november 2022.

Beslutning fra Klima, Natur- og Miljøudvalget, 5. september 2022, pkt. 175:

Anbefalet.

Karen Jørgensen var fraværende.

Beslutning fra Økonomiudvalget, 26. september 2022, pkt. 197:

Anbefales.

### Beslutning

Godkendt.

Fraværende: Keld Nilsson, i stedet mødte Søren Hermansen El-Ahmad.

Fraværende: André Christiansen, i stedet mødte Mik Nielsen.

Fraværende: Åge Simonsen.